《酬信仲见和二首 其二》
宋代·胡寅

不作悲秋赋，犹牵梦雨情。人心空恳迫，天听自昭明。

骤岂风能靡，和非雹与并。霤悬庐阜瀑，山映羽林兵。

已洒临菑汗，将漂石勒营。循良惭召父，调燮赖陈平。

方士田俱溉，先生道可耕。乱飘丝未理，急点射方争。

愿补天无漏，谁占坎不盈。云披心屡折，雷属耳常倾。

未说千箱满，聊欣八极清。幸令鹅贳死，那恤虹仍横。

银竹森犹亚，檐花落更萦。昆阳万矢尽，沧海几沤轻。

反照霞初散，中秋月已生。一杯相属处，忧虑洗京京。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。